b'\n_START_ARTICLE_\nZaviralec fosfodiesteraze tipa 5\n_START_PARAGRAPH_\nZaviralci fosfodiesteraze tipa 5 (zaviralci PDE5) so skupina u\xc4\x8dinkovin, ki zavirajo za cGMP specifi\xc4\x8dno fosfodiesterazo tipa 5._NEWLINE_Gre za u\xc4\x8dinkovine prvega izbora za simptomatsko zdravljenje erektilne disfunkcije, tudi pri bolnikih z drugimi pridru\xc5\xbeenimi boleznimi. Po u\xc4\x8dinkovitosti se med seboj bistveno ne razlikujejo. Razlike pa so v njihovih farmakokineti\xc4\x8dnih lastnostih ter posledi\xc4\x8dno v \xc4\x8dasu nastopa in trajanja terapevtskih u\xc4\x8dinkov.Ve\xc4\x8dina se jih aplicira pred na\xc4\x8drtovano spolno aktivnostjo, tadalafil v odmerkih 5 mg pa kontinuirano, da pride do vzpostavitve ravnote\xc5\xbene koncentracije v plazmi, ki ima terapevtski u\xc4\x8dinek. Erekcijo spodbudijo le, \xc4\x8de predhodno pride do spolne stimulacije._NEWLINE_Sildenafil v odmerku 20 mg trikrat na dan in tadalafil v odmerku 40 mg enkrat na dan se uporabljata tudi za zdravljenje plju\xc4\x8dne arterijske hipertenzije.\n_START_SECTION_\nPredstavniki\n_START_PARAGRAPH_\nPrvi specifi\xc4\x8dni zaviralec PDE5 na tr\xc5\xbei\xc5\xa1\xc4\x8du je bil sildenafil, sledili so vardenafil, tadalafil, avanafil, mirodenafil, udenafil (slednja dva v Sloveniji nista na tr\xc5\xbei\xc5\xa1\xc4\x8du).\n_START_SECTION_\nMehanizem delovanja\n_START_PARAGRAPH_\nOb spolnem vzburjenju se iz \xc5\xbeiv\xc4\x8dnih kon\xc4\x8di\xc4\x8dev v kavernoznem telesu penisa spro\xc5\xa1\xc4\x8da du\xc5\xa1ikov oksid (NO), ki v gladkomi\xc5\xa1i\xc4\x8dnih celicah \xc5\xbeilja v penisu spodbudi tvorbo cikli\xc4\x8dnega gvanozinmonofosfata (cGMP). Fosfodiesteraza tipa 5 razgradi cGMP in tako zavira erekcijo; zaviranje tega encima zato pripomore k ohranjanju otrdelosti spolnega uda._NEWLINE_Fosfodiesteraza se nahaja tudi v gladkih mi\xc5\xa1icah plju\xc4\x8dnega \xc5\xbeilja, in sicer je to poglavitna fosfodiesteraza v plju\xc4\x8dnem \xc5\xbeilju. Plju\xc4\x8dna arterijska hipertenzija je povezana z okvarjenim spro\xc5\xa1\xc4\x8danjem du\xc5\xa1ikovega oksida iz \xc5\xbeilnega endotelija, kar vodi do zmanj\xc5\xa1anja koncentracije cGMP v gladkih mi\xc5\xa1i\xc4\x8dnih celicah plju\xc4\x8dnega \xc5\xbeilja. Zaviranje PDE5 (s sildenafilom ali tadalafilom) zvi\xc5\xa1a koncentracijo cGMP, kar povzro\xc4\x8di spro\xc5\xa1\xc4\x8danje gladkih mi\xc5\xa1i\xc4\x8dnih celicah plju\xc4\x8dnega o\xc5\xbeilja in vazodilatacijo v povirju plju\xc4\x8dnih \xc5\xbeil.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nVe\xc4\x8dina ne\xc5\xbeelenih u\xc4\x8dinkov zaviralcev PDE5 je posledica generalizirane vazodilatacije (hipotenzija oziroma zni\xc5\xbean krvni tlak, obrazna in o\xc4\x8desna hiperemija, rde\xc4\x8dica, glavobol, nosna kongestija). Mo\xc5\xbene so tudi bole\xc4\x8dine v kri\xc5\xbeu in dispepsija (nelagodje v \xc5\xbeelodcu po jedi). Ob\xc4\x8dasno prihaja do motenj vida, verjetno kot posledica nespecifi\xc4\x8dnega zaviranja fosfodiesteraze tipa 6 v mre\xc5\xbenici.'